DA Den Europæiske Unions Tidende CE 84/62

(2004/C 84 E/0068)

SKRIFTLIG FORESPØRGSEL E-3448/03

af Mihail Papayannakis (GUE/NGL) til Kommissionen

(20. november 2003)

Om: Drift af stenbrud i et beskyttet område

Komplekset af biotoper i Strofilia og Kotichi på det nordlige Peloponnes (Achaia og Ilia) er omfattet af Ramsar-konventionen, direktiv 79/409 (1), og er optaget i Natura 2000-nettet (a/a 128, nr. GR 2320001). I den nordøstlige ende, i området »Mavra Vouna« (hvor biotopen tilføres ferskvand, og hvor der lever mindst 100 fuglearter, hvoraf de 27 er omfattet af fællesskabsdirektiver) er nogle stenbrud siden 1964 blevet brugt til nedbrydning af inert materiale. Disse stenbrud har i de senere år udvidet deres aktiviteter, hvilket har medført alvorlige miljøskader i Mavra Vouna og Kalogria-indsøen. Desuden skaber disse aktiviteter uudholdelige livsbetingelser i det nærliggende Araxos (der dagligt fra klokken fire om morgenen må finde sig i gennemkørsel af hundredvis af lastbiler, der afgiver mægtige støvskyer, idet de ofte er utildækkede. Trafikken skaber en enorm larm og ødelægger grundlæggende infrastrukturer omkring bebyggelsen). Alt dette indebærer talrige overtrædelser af såvel fællesskabsretten som de nationale bestemmelser.

Har Kommissionen kendskab til disse forhold, som der er blevet klaget over af såvel indbyggere, miljø-ngo'er og lokale selvforvaltningsorganer, og agter den at undersøge, hvorvidt de ovennævnte direktiver overholdes, om de pågældende stenbrud er i besiddelse af de fornødne tilladelser samt om miljøbetingelserne er godkendt og også overholdes? Hvilke foranstaltninger vil der blive truffet for at sikre, at lovgivningen overholdes frem til 2005, hvor disse stenbrud forventes lukket definitivt?

Svar afgivet på Kommissionens vegne af Margot Wallström

(20. januar 2004)

Grækenland har udpeget biotoperne i Strofylia og Kotychi som særligt beskyttede områder (kode GR2320001 og GR2330009) i overensstemmelse med Rådets direktiv 79/409/EØF af 2. april 1979 om beskyttelse af vilde fugle (2) og har foreslået dem som lokaliteter af fællesskabsbetydning (kode GR2320001 og GR2330006) i overensstemmelse med Rådets direktiv 92/43/EØF af 21. maj 1992 om bevaring af naturtyper samt vilde dyr og planter (3).

Efter artikel 7 og 6, stk. 2, i direktiv 92/43/EØF skal de græske myndigheder sørge for, at aktiviteterne i dette område ikke forringer lokalitetens levesteder og ikke medfører alvorlige forstyrrelser af de hjemmehørende arter. Endvidere skal medlemsstaterne i medfør af artikel 4, stk. 1 og 2, i direktiv 79/409/EØF sørge for passende retlig beskyttelse af de særligt beskyttede områder.

Kommissionen kan meddele det ærede medlem, at den på grundlag af de forhold, der er blevet påtalt af Mihael Papayannakisi i skriftlig forespørgsel E-3204/01 (4), har åbnet en sag på eget initiativ for at undersøge, om lokaliteterne er behørigt beskyttet. Af undersøgelsen fremgik det, at Grækenland ikke havde truffet de nødvendige foranstaltninger for at indføre og implementere et sammenhængende, specifikt og fuldstændigt juridisk system til sikring af bæredygtig forvaltning, bevaring og effektiv beskyttelse af lokaliteterne, under hensyntagen til bevaringsmålene i direktiv 79/409/EØF og 92/43/EØF. I betragtning af at Grækenland havde misligholdt sine forpligtelser i medfør af artikel 4, stk. 1 og 2, i direktiv 79/409/EØF og artikel 7 og 6, stk. 2, i direktiv 92/43/EØF, indledte Kommissionen derfor, i oktober 2003, overtrædelsesproceduren i EF-traktatens artikel 226.

Af ovenstående fremgår det, at de græske myndigheder skal indføre en passende ordning til beskyttelse og forvaltning af lokaliteterne. Denne ordning skal opstille betingelserne for udøvelsen af de forskellige eksisterende eller nye aktiviteter i de beskyttede lokaliteter, under hensyntagen til bevaringsmålene i direktiv 79/409/EØF og 92/43/EØF. Ifølge den græske lovgivning omfatter en sådan ordning godkendelse af en specifik miljøundersøgelse (forvaltningsplan), vedtagelse af en fællesministeriel afgørelse med angivelse af specifikke miljøbeskyttelsesforanstaltninger og oprettelsen af et forvaltningsorgan til gennemførelse heraf.

Kommissionen vil, efter at have indhentet kommentarer fra de græske myndigheder, undersøge, om de græske bestemmelser er forenelige med de ovennævnte fællesskabsbestemmelser, og vil træffe de nødvendige foranstaltninger til at sikre, at Fællesskabets miljølovgivning overholdes.

(1) EFT L 103 af 25.4.1979, s. 1.

(2) EFT L 103 af 25.4.1979.

(3) EFT L 206 af 22.7.1992.

(4) EFT C 160 E af 4.7.2002.